小峨眉
作者：范成大
朝代：宋

paragraphs: 三峨參橫大峨高，奔崖側勢倚半霄。
龍跧虎卧起且伏，旁睨沫水沱江朝。
禹從岷嶓過其下，奠山著籍稱雄豪。
告成歸來兩階舞，泗濱錫貢備九韶。
覽觀此石三歎息，髣髴蜀鎮俱岧嶢。
惜哉擊拊墮簨虡，輦送淮海還山椒。
降商訖周謹呵護，磬氏無敢加鎸彫。
劉項蝸爭鬨靈壁，血漂川谷流腥臊。
水官恐此被染涴，氈包席裹吳中逃。
市門大隠閲千祀，苔衣塵網薶孤標。
尤物顯晦定有數，昨者惠顧不待招。
我昔西遊踏禹迹，暑宿光相披重貂。
十年境落卧榼夢，摩挲壁畫雙鬢凋。
天憐愛山欲成癖，特設奇供慰寂寥。
恍然坐我寶巖上，疑有太古雪未消。
嵌根襞積巧入妙，峰頂箕踞貴不驕。
爐煙雲浮布銀界，隙日虹貫凝金橋。
是時歲杪卧衰疾，健起放杖驚兒曹。
龍鍾繞圍喜折屐，龜手拂拭寒侵袍。
太湖未暇商甲乙，羅浮天竺均鴻毛。
小峨之名神所畀，永與野老歸漁樵。
作詩賀我得石友，且以併賀茲丘遭。